**BRUKARRETTLEIING**

**Gudsteneste - Steg for steg**

«Gudsteneste – steg for steg» er eit hefte som inneheld dei ulike ledda i gudstenesta og gir ei enkel framstilling av desse, gjennom kortfatta tekst og fargerike bilder. Heftet er laga i eit lite format, slik at det skal vere enkelt å ta det med seg i lomma og enkelt å bruke. Me håper heftet kan bidra til å gjere gudstjenesta meir *tilgjengeleg*.

Innleiinga i heftet seier noko om at gudstenesta *handlar om livet.* Dei ulike ledda viser til ulike sider ved menneskelivet og til mennesket sitt forhold til Gud. Me håper heftet kan bidra til at mange får høve til å oppdage koplinga mellom gudstenesta og eige liv.

**Korleis bruke heftet?**

Heftet er prøvd ut i fleire kyrkjelydar i Stavanger bispedømme. Tilbakemeldingane frå desse har vore at heftet blir opplevd som ein god ressurs, som kan brukast inn i mange ulike samanhengar og til ulike målgrupper.

Her er nokre forslag til korleis heftet kan brukast:

* **Dåpssamtale:** Heftet kan brukast i enkeltsamtalar eller på fellessamlingar. Det er fint som gåve til dåpsforeldre og fadrar.
* **Til dåp av større born, ungdommar eller vaksne:** Ein kansnakke om den kristne trua ved å arbeide seg gjennom gudstenesteheftet saman med dåpskandidaten.
* **Samlingar for konfirmantforeldre:** Heftet kan brukast på samlingar med konfirmantforeldre. Det kan vere fint som gåve til foreldra.
* **I gudstenesta:** Heftet kan vere til utlån eller til utdeling til deltakarar i gudstenesta, slik at dei kan bla gjennom heftet undervegs i gudstenesta og/eller heime.
* **Gudstenesteutval/andre utval:** Ein gjennomgang av heftet kan gi medlemmar av ulike utval kunnskap om og eigarskap til gudstenesta.
* **Til ulike målgrupper i kyrkjelyden**: Heftet kan sendast ut til ulike målgrupper i kyrkjelyden, enten ved personleg overlevering eller pr. post, for å invitere til gudsteneste – gjerne med eit eige fylgjebrev frå kyrkjelyden.
* **I undervisningssamanheng og i bibelgrupper**: Heftet kan vere ein ressurs i konfirmasjonsundervisninga, til ungdomsgrupper/leiartrening, eller til vaksne i bibelgrupper eller i annan undervisningssamanheng.

Heftet er utarbeidd av Stavanger Bispedømmeråd. Heftet blir selt på IKO, og brukarrettleiing og powerpoint med bilde frå heftet kan lastast ned frå Ressursbanken.no og på IKO sine heimesider. Alle ressursane finst både på bokmål og nynorsk.